Creemos que son munchos los cáncanos qu'apodrecen la política asturiana: dende la falta rexeneracionismu col consecuente apoltronamientu, a la falta de dinamismu políticu veníu de manes d'un sistema bipartidista, les polémiques absurdes coles que s'intenten amatagar los problemes de fondu que sufre  Asturies, o lo que ye lo mesmo, la falta de responsabilidá política a la hora d'enfrentar estos problemes, etc. De too esto ye culpable en grandísima parte'l gobiernu asturianu, que nun ye a averar les instituciones a los ciudadanos (entes completamente alloñaos de la realidá asturiana) y a xenerar un debate políticu enriquecedor del que toos salgamos beneficiaos. Amás, cabe denunciar mui espresamente la penosa burocracia y xestión que les instituciones asturianes, al mandu de los políticos que nós eliximos, faen  de les coses, como ye'l casu de les grandes infraestructures y los polémicos sobrocostes. D'otra miente, cuestiones que caen na illegalidá y amuesen a les clares la incompetencia de quien mos gobiernen, como foi'l casu de la carrera profesional, o mesmamente contradicciones intolerables, como la del pieslle de la especialidá de direición d'escena na Escuela Superior d'Arte Dramáticu, tan solo cinco años dempués de fundala'l presidente Areces en persona, faen ver la ineptitú d'un gobiernu y unos poderes que  faen y desfaen al so antoxu, ensin cuntar en dengún momentu col interés xeneral de la ciudadanía, como si de la burocracia más puramente fascista se tratase. Casos como estos se repiten de contino nel Gobiernu d'Asturies y nun puen ser toleraos.